internet vaartha 176 Views
న్యూఢిల్లీ : టి 20 ఫార్మాట్‌ల అంటేనే బ్యాటింగ్‌ శైలి మారిపోతూ ఉంటుంది. దీనిలో సాంకేతిక ఆటతీరు కంటే భారీ షాట్లను కొట్టడంపైనే బ్యాట్స్‌మెన్‌త దృష్టి ఉంటుంది.ఈ క్రమంలో ఆటగాళ్ల బ్యాటింగ్‌ తీరులో ఒక్కసారిగా మార్పులు చోటు చేసుకోవడం సర్వసాధారణం. అయితే భారత స్టార్‌ ఆటగాడు అజింక్యా రహానే మాత్రం దీనికి దూరంగా ఉంటున్నాడు. కాగా తనకు సహజసిద్దంగా ఆడటమే ఇష్టమంటున్నాడు. ఇపిఎల్‌లో నా ఆటతీరుపై సంతృప్తిగా ఉన్నాను. నా గేమ్‌ ఎప్పుడూ నాకు తగిన విధానంగా ఉంటుంది. ఏ బ్యాట్స్‌మెన్‌ను అనుకరించాల్సిన అవసరం లేదు. నాకంటూ ప్రత్యేకమైన శైలి ఉంది. దాన్నే అనుసరిస్తాను, అంతే కాదు ఏదో చేయాలనే తపనతో ఆట తీరును మార్చుకోను, నా సహజసిద్దమైన ఆటతోనే ఈ స్థాయికి వచ్చా అని రహానే పేర్కొన్నాడు. తాను స్ట్రెయిట్‌ బ్యాట్‌ ఆడటంతో పాటు కొన్ని హిట్టింగ్‌ షాట్ల కోసం గత కొంత కాలంగా చాలా శ్రమించానన్నాడు. ప్రస్తుతం తాను ఆడుతున్న ఆట శైలిలో మార్పులు కూడా అవసరం లేదని అభిప్రాయం వ్యక్తం చేశాడు. కాగా ప్రతి రోజు క్రమం తప్పకుండా మెడిటేషన్‌ చేస్తూ ఉంటానని, అదే తన ఏకాగ్రతకు ఉపయోగపడుతుందన్నాడు. ఆడుతున్న సమయంలో కూడా ఊపిరిని లోతుగా తీసుకుంటూ, వదులుతూ యోగా పద్దతిని పాటిస్తానన్నాడు. ప్రత్యేకంగా నాన్‌ స్ట్రయి కింగ్‌ ఎండ్‌లో ఉన్నప్పుడు ఈ తరహా విధానాన్ని పాటిస్తానని రహానే పేర్కొన్నాడు.